|  |
| --- |
|  **REPUBLIKA HRVATSKA** |
| **ISTARSKA ŽUPANIJA** |
|  **GRAD POREČ - PARENZO** **CITTÀ DI POREČ - PARENZO****Gradonačelnik** |

**KLASA: 024-01/24-01/250**

**URBROJ: 2163-6-09/01-24-2**

**Poreč-Parenzo, 26. srpnja 2024.**

Na temelju članka 53. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21i 12/24) i članka 31. stavak 2. Odluke o izvršavanju proračuna Grada Poreča-Parenzo za 2024. godinu („Službeni glasnik Grada Poreča-Parenzo“ broj 19/23), na prijedlog Upravnog odjela za društvene djelatnosti KLASA: 602-02/24-01/23 URBROJ: 2163-6-21/09-24-2 od 4.7.2024. Gradonačelnik Grada Poreča-Parenzo je donio sljedeći

**ZAKLJUČAK**

1. Utvrđuje se Prijedlog Odluke o prihvaćanju Izvješća o radu i financijskog izvješća Osnovne škole Finida za 2023. godinu te se dostavlja Gradskom vijeću na razmatranje i donošenje.

 2. Na sjednici Gradskog vijeća sva potrebna tumačenja uz dostavljena Izvješća dat će Anita Sijerković Radin, ravnateljica Osnovne škole Finida.

  **GRADONAČELNIK**

 **Loris Peršurić**

Prilog:

- Prijedlog Odluke o prihvaćanju Izvješća

- Izvješće o radu i financijsko izvješće

- Odluka Školskog odbora o prihvaćanju Izvješća

**DOSTAVITI**:

1. Gradsko vijeće, ovdje
2. Upravni odjel za društvene djelatnosti, ovdje,
3. Osnovna škola Finida, Rovinjska 12, Poreč,
4. Pismohrana, ovdje.

|  |
| --- |
|  |
| **REPUBLIKA HRVATSKA** |
| **ISTARSKA ŽUPANIJA** |
| **GRAD POREČ-PARENZO****CITTÀ DI POREČ-PARENZO** |
| **Gradsko vijeće** |
|  |

KLASA: ...................................

URBROJ: .................................

Poreč-Parenzo, ......................... 2024.

Na temelju članka 41. stavak 1. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24) i članka 31. stavak 2. Odluke o izvršavanju proračuna Grada Poreča-Parenzo za 2024. godinu („Službeni glasnik Grada Poreča-Parenzo“ broj 19/23), Gradsko vijeće Grada Poreča-Parenzo je, na sjednici održanoj ...............2024. godine, donijelo sljedeću

**ODLUKU**

**o prihvaćanju Izvješća o radu i financijskog izvješća**

**Osnovne škole Finida za 2023. godinu**

**Članak 1.**

 Prihvaća se Izvješće o radu i financijsko izvješće Osnovne škole Finida za 2023. godinu.

**Članak 2.**

Ova Odluka stupa na snagu osmog dana od dana objave u "Službenom glasniku Grada Poreča-Parenzo".

 **PREDSJEDNIK**

 **GRADSKOG VIJEĆA**

 **Zoran Rabar**

**Obrazloženje**

**Pravna osnova:**

Pravna osnova za donošenje Odluke o prihvaćanju Izvješća o radu i financijskog izvješća Osnovne škole Finida za 2023. godinu je Statut Grada Poreča-Parenzo („Službeni glasnik Grada Poreča-Parenzo“ broj 2/13, 10/18 i 2/21) i Odluka o izvršavanju proračuna Grada Poreča za 2024. godinu („Službeni glasnik Grada Poreča-Parenzo“ broj 19/23).

Člankom 41. stavak 1. Statuta Grada Poreča-Parenzo određeno je da Gradsko vijeće, između ostalih poslova taksativno navedenih u ovom članku, donosi odluke i druge opće akte kojima se uređuju pitanja iz samoupravnog djelokruga Grada.

Člankom 31. stavak 2. Odluke o izvršavanju proračuna Grada Poreča - Parenzo za 2024. godinu određeno je da su trgovačka društva u većinskom vlasništvu Grada i gradske ustanove, dužni podnijeti Gradskom vijeću financijska izvješća te izvješća o radu, u roku od najkasnije 6 mjeseci nakon isteka poslovne godine.

**Ocjena stanja:**

Ravnateljica Osnovne škole Finida, Anita Sijerković Radin, dostavila je Gradu Poreču-Parenzo 28.6.2024. godine, putem Upravnog odjela za društvene djelatnosti, Izvješće o radu i financijsko izvješće Osnovne škole Finida za 2023. godinu.

Školski odbor razmatrao je i prihvatio Izvješća na sjednici održanoj 28. lipnja 2024. godine.

**Osnovna pitanja koja treba urediti Odlukom:**

Predloženom Odlukom prihvaća se Izvješće o radu i financijsko izvješće Osnovne škole Finida za 2023. godinu.

**Cilj donošenja Odluke:**

Svrha izvještavanjaje upoznavanje i praćenje organizacije, načina i uvjeta rada, programskih aktivnosti i financijskih pokazatelja Osnovne škole Finida u 2023. godini.

**Sredstva potrebna za ostvarenje Odluke:**

Za realizaciju ove Odluke osigurana su sredstva u proračunu Grada Poreča-Parenzo.

REPUBLIKA HRVATSKA – ISTARSKA ŽUPANIJA

Osnovna škola Finida

Rovinjska 12

52440 Poreč – Parenzo

**e-mail**: ured@os-finida-porec.skole.hr **tel.** 052/633777

**OSNOVNA ŠKOLA FINIDA**

**Poreč -Parenzo**

**IZVJEŠĆE O RADU I FINANCIJSKO IZVJEŠĆE ZA KALENDARSKU GODINU 2023.**



Poreč-Parenzo, lipanj 2024.

**SADRŽAJ**

1. **UVJETI RADA**
	1. Obilježja školskog područja
	2. Materijalni uvjeti
	3. Učiteljski kadar i ostali djelatnici
	4. Rad s učiteljima pripravnicima
2. **ORGANIZACIJA RADA**

2.1. Podaci o učenicima, razrednim odjelima, organizacija nastave

2.2. Godišnji kalendar rada škole

2.3. Rad i postignuća u redovitoj i izbornoj nastavi

2.4. Kulturna i javna djelatnost škole

2.5. Zdravstvena, socijalna i ekološka zaštita učenika

2.6. Stručno usavršavanje

2.7. Rad stručnih organa i organa upravljanja

2.8. Prijedlog mjera za održavanje adekvatnih uvjeta rada

 i mjera za unapređivanje odgojno-obrazovnog rada

 **3. IZVJEŠĆE O POSLOVANJU**

 3.1. Prihodi i rashodi

 3.1.1. Prihodi i primitci

 3.1.2. Rashodi i izdatci

 3.1.3. Prihodi i rashodi po programima

**1. UVJETI RADA**

**1. 1. Obilježja školskog područja**

Odgojno-obrazovni rad Osnovne škole Finida odvija se u matičnoj zgradi na adresi Rovinjska 12 za (učenike od 1. do 8. razreda) i u zgradi Područne škole Nova Vas (za učenike od 1. do 4. razreda) na adresi Višnjanska 32.

Školsko područje obuhvaća:

* MATIČNA ŠKOLA

**područje MO MATE BALOTE**

(sjeverni dio od granice razgraničenja upisnog područja za OŠ Finida)

***ulice:*** *43. istarske divizije, Motovunska, Pazinska, Ilirska, Glagoljaška, Pulska, Rovinjska, Tarska, 30. travnja, Višnjanska, Mate Vlašića, Lovrečka, Vrsarska, Kaštelirska, Viktora Cara Emina, Drage Gervaisa, Ane Guštin, Marija Milohanovića, Masse Lombarde, Stipe Rajka, Ivana Matetića Ronjgova, Pical, Finida*

***stancija***: *Stancija Vergotini*

**područje MO JOAKIM RAKOVAC**

***stancija***: *Stancija Portun*

**područje MO NOVA VAS**

|  |
| --- |
| ***naselje*:** *Antonci* |

**područje MO VELI MAJ**

***ulice***: *Dalmatinska, Istarska, Jadranska, Primorska, Ulika, Špadići, Gornji Špadići, Camper, Gregovo I, Gregovo II, Gregovo III, Kvajera, Mali Maj, Podupci, Punta, Stancija, Vinja, Brig, Draga, Kampac, Kampi, Palacina, Pjante, Pošeš, Santarija, Vala, Veli Maj, Dvigradska, Grožnjanska, Humska, Ročka, Tinjanska, Beramska, Lindarska, Medulinska, Žminjska, Bračka, Brionska, Creska, Hvarska, Korčulanska, Lošinjska, Paška, Rapska*

***naselja****: Červar, Sveta Ana Materada, Špadići, Gornji Špadići, Gulići, Vranići kod Poreča, Saladinka, Kolombera*

***stancija****: Stancija Benuška*

* PODRUČNA ŠKOLA NOVA VAS

**područje MO NOVA VAS**

***naselja****: Blagdanići, Brčići, Cancini, Dekovići, Kosinožići, Kukci, Mihatovići, Nova Vas, Stranići kod Nove Vasi, Vežnaveri*

**područje OPĆINE TAR-VABRIGA**

 ***naselja***: *Barbići, Gedići, Rošini*

Dio učenika PŠ Nova Vas od 5. do 8. razreda nastavu pohađaju u Osnovnoj školi Tar-Vabriga, a dio nastavlja školovanje u OŠ Finida.

 Za učenike koji su udaljeni od škole organiziran je prijevoz do matične škole kao i do područne škole sukladno Zakonu o odgoju i obrazovanju u osnovnoj i srednjoj školi.

Matična škola ima u svom okruženju više sportskih terena za održavanje nastave TZK dok Područna škola nema vanjske uvjete za izvođenje ove nastave te koristi javni prostor oko škole.

Zgrada matične škole (površine 5266 m2) i sportska dvorana (površine 2763 m2) nalaze se na djelomično ograđenoj parceli, nije u prometnoj zoni te predstavlja siguran prostor za boravak učenika. Područna škola u Novoj Vasi nalazi se uz samu prometnicu, predstavlja nesiguran i opasan prostor za učenike i ograđen je samo glavni ulaz u zgradu.

**1. 2. Materijalni uvjeti**

Osnovna škola Finida osnovana je kao nova školska ustanova 2018. godine, upisana u Sudski registar Trgovačkog suda u Pazinu 30. srpnja 2018. te započela s radom 3. rujna iste godine u novosagrađenoj školskoj zgradi nakon što je 27. kolovoza 2018. ministrica Ministarstva znanosti i obrazovanja Blaženka Divjak potpisala Odluku o početku rada Škole. Odlukom o podjeli Osnovne škole Poreč na dvije ustanove, PŠ Nova Vas pripojena je OŠ Finida.

Materijalni uvjeti rada u OŠ Finida su u skladu s najnovijim standardima te učenici imaju suvremene mogućnosti za rad. U školskoj zgradi nalazi se 12 učionica za razrednu nastavu, 15 učionica za predmetnu nastavu, školska knjižnica s čitaonicom i sanitarnim čvorom, školska kuhinja s pratećim prostorijama za pripremu hrane i skladištenje namirnica te blagovaonicom i prostorom za podjelu hrane. Uz učionice nalaze se kabineti za učitelje predmetne nastave. Stručni suradnici (pedagoginja, socijalna pedagoginja psihologinja i logopedinja) imaju svoje kabinete za rad, a učitelji uz kabinete od ove godine ponovo imaju veliku zajedničku zbornicu koju smo, kvalitetnim promišljanjem i organizacijom ponovno vratili u funkciju. U neposrednoj blizini zbornice nalazi se i čajna kuhinja te sanitarni čvor za učitelje.

Tajništvo i računovodstvo imaju svoje urede kao i ravnateljica Škole. U svakoj se učionici nalaze zelene i bijele ploče kao i pametne ploče s laptopom i projektorom. U učionici glazbene kulture nalazi se Kawai električni pianino, a učionice STEM područja opremljene su potrebnim nastavnim pomagalima za izvođenje nastave. Velika učionica informatike opremljena je s 32 stolna računala, printerom i 3D printerima te opremom za izvođenje izvannastavne aktivnosti Robotike. Učionica Informatike za niže razrede također je izvrsno opremljena i svaki učenik ima svoje računalo. Svi uredi opremljeni su stolnim računalima i printerima te fotokopirnim uređajima kao i zbornica te školska knjižnica. Školska knjižnica moderno je opremljena, ima na raspolaganju 4 računala za rad učenika, kao i laptop i projektor. Škola ima vlastito prijenosno ozvučenje koje koristi za razne prigode u školi i izvan škole.

Školska trodijelna dvorana s gledalištem nalazi se u neposrednoj blizini škole, spojena je toplom vezom i opremljena je svim potrebnim pomagalima za izvođenje nastave TZK. Uz samu dvoranu nalaze se i 3 kabineta za učitelje, 3 puta po dvije svlačionice povezane sanitarnim čvorovima i tuševima kao i prostore za spremanje sportskih rekvizita. Uz dvoranu se nalazi i veći prostor koji škola koristi za potrebe raznih aktivnosti i za potrebe Produženog boravka.

Materijalni uvjeti u Područnoj školi Nova Vas konstantno se poboljšavaju na što smo iznimno ponosni i polako ali sigurno osiguravamo i pratimo uvjete koje imaju učenici u matičnoj zgradi u Poreču. Zgrada područne škole je stara gradnja u koju je potrebno stalno ulaganje, što u suradnji s našim Osnivačem, Gradom Porečom i činimo te ćemo tim putem nastaviti i dalje. U 2023. godini započeta je kompletna sanacija i obnova fasade zgrade PŠ Nova Vas, kompletno su i na moderan način obnovljeni svi sanitarni čvorovi, obnovljena je blagovaonica je opremljena novim namještajem, mala zbornica naših učiteljica također je potpuno renovirana, hol škole smo oplemenili novim foteljama i stolićem, a školska kuhinja također je opskrbljena rekvizitima potrebnim za uspješno funkcioniranje.

 U zgradi se nalaze 4 učionice za učenike od 1. do 4. razreda, mala garderoba, prostor koji je preuređen u školsku kuhinju s blagovaonicom koja ujedno služi i za izvođenje nastave produženog boravka. Područna škola nema svoju školsku knjižnicu, a potrebni materijali po dogovoru se dopremaju iz matične škole. Trudimo se da učiteljice i učenici u PŠ imaju sve potrebne uvjete za rad kao i učenici i djelatnici u matičnoj školi. Redovito nabavljamo potrebnu opremu kako bi uvjeti rada bili što bolji i u tome uspijevamo.

**1. 3. Učiteljski kadar i ostali djelatnici**

 Osnovna škola Finida u 2023. godini imala je ukupno 92 stalno zaposlena radnika (učitelja, stručnih suradnika i ostalog osoblja). Za potrebe rada pomoćnika u nastavi Škola je zaposlila 6 osoba.

U mlađim je razredima nastavu izvodilo 12 učiteljica u matičnoj školi i 4 učiteljice u područnoj školi. U predmetnoj nastavi nastavu je izvodilo 42 učitelja i učiteljice. 6 učiteljica je radilo u produženom boravku u matičnoj i 1 u područnoj školi. Nastava je bila uglavnom stručno zastupljena, osim nastave matematike (dvoje od troje učitelja matematike su profesorice matematike, a jedan učitelj matematike je nestručan, dipl.oec. 48 učitelja/ica imaju VSS, 9 učitelja/ica VŠS dok su učiteljice u produženom boravku s VSS. Imamo i tri učiteljice u zvanju učitelja mentora i jednu u zvanju učitelja savjetnika. Izuzetno sam ponosna na kolegijalnost, suradljivost te trud i zalaganje svih naših djelatnika kao i na vrlo pozitivnu i poticajnu atmosferu u našem kolektivu na kojoj svi zajedno sustavno radimo.

 Učitelji koji su dolazili na zamjene zasnivali su radni odnos na određeno vrijeme do maksimalno 60 dana odlukom ravnateljice ili temeljem natječaja, a uz suglasnost Školskog odbora. Kod zamjena se nastojalo što je moguće više zapošljavati stručne učitelje iako to nije bilo uvijek moguće. Najveće poteškoće u zapošljavanju učitelja predstavlja zapošljavanje za nastavni predmet matematika. Svim učiteljima su do kraja rujna izrađene Odluke o tjednom i godišnjem zaduženju.

U stručnoj službi škole radilo je 5 stručnih suradnica - pedagoginja, psihologinja, logopedinja i knjižničarka koje su zaposlene na neodređeno i puno radno vrijeme te socijalna pedagoginja koju je na našu zamolbu zbog iznimne potrebe za istom, naš Osnivač, Grad Poreč, odobrio financirati iz svojih izvora, također na neodređeno, puno radno vrijeme. I ovom prilikom izražavam im svoju zahvalnoct, primjetan je veliki napredak u radu s našim učenicima na ponos svima nama.

U školi radi tajnica na puno, neodređeno radno vrijeme, magistra prava, VSS. Računovotkinja je zaposlena na puno, neodređeno radno vrijeme, magistra ekonomije, VSS. Škola je od MZO-a dobila suglasnost za zapošljavanje računovodstvenog referenta na pola radnog vremena zbog ogromnog obima posla kojeg škola ima obzirom na veliki broj učenika i učitelja.

U 2023. godini škola je imala zaposlena 2 kućna majstora .

U školskoj kuhinji zaposlene su 4 kuharice na puno, neodređeno radno vrijeme (3 u matičnoj školi i 1 u područnoj školi) jedna kuharica na neodređeno koju za potrebe produženog boravka plaća Osnivač – Grad Poreč te jedna kuharica na pola radnog vremena. Škola uporno zahtijeva od Ministarstva suglasnost za zapošljavanjem još kuharica sukladno broju učenika i na što imamo pravo sukladno važećem Državnom pedagoškom standardu i na tome ćemo inzistirati i dalje.

Na poslovima čišćenja i spremanja zaposleno je 10 spremačica na puno neodređeno vrijeme (8 u matičnoj školi s dvoranom) s time da 1 spremačica obavlja poslove čišćenja u područnoj školi u punom radnom vremenu, a jedna u ½ radnog vremena.

**1. 4. Rad s učiteljima pripravnicima:**

Tijekom školske godine 2023./24. u školi su bile zaposlene očetiri učiteljice pripravnice kojima je pružena sva potrebna podrška od strane mentora i mentorica te ravnateljice i stručne službe Škole kao i svih ostalih kolega.

**2. ORGANIZACIJA RADA**

**2.1. Podaci o učenicima, razrednim odjelima i organizaciji nastave**

Na početku školske godine 2023./24. brojčano stanje učenika je sljedeće:

|  |  |  |  |
| --- | --- | --- | --- |
| Obilježje | Razredna nastava | Predmetna nastava | UKUPNO |
| Učenika | Odjela | Učenika | Odjela | Učenika | Odjela |
| Matična škola | 248 | 12 | 271 | 13 | 519 | 25 |
| PŠ Nova Vas |  65 | 4 | 0 | 0 |  65 | 4 |
| UKUPNO | 313 | 16 | 271 | 13 | 584 | 29 |

Školsku godinu smo započeli s 3 razredna odjela prvog razreda, 3 razredna odjela drugog razreda, 3 razredna odjela trećeg razreda i 3 razredna odjela četvrtih razreda. U starijim razredima svi su razredi imali po 3 odjela, osim petih razreda gdje smo imali četiri razreda, ukupno 13 odjela od 5. do 8. razreda. U Područnoj školi Nova Vas bila su 4 razredna odjela od 1. do 4. razreda. Na dan 1. rujna 2023. u školi je bilo ukupno 584 učenika i to u matičnoj školi 519 učenika, a u područnoj školi 65 učenika. Produženi boravak pohađalo je **160** učenika. U prosjeku, odjeli razredne nastave imali su 21 učenika, a predmetne nastave 23. U školu je krenulo i 19 učenika s Rješenjem Ureda državne uprave o primjerenom obliku školovanja. U školi je nastava organizirana u jednoj smjeni. Nastava počinje u 8:30 sati, a 7.sat završava u 14:35 sati. Nakon svakog školskog sata je odmor od 5 min, a nakon 2. i 3. sata su veliki odmori od 15 minuta predviđeni za marendu učenika i topli obrok.

 Produženi boravak radi do 16:30 sati, a učenici koji pohađaju PB imaju ručak u 13 sati.

**2.2. Godišnji kalendar rada škole**

Tijekom kalendarske godine 2023. ostvaren je Godišnji plan i program rada i Školski kurikulum kroz redovitu, izbornu, dodatnu, dopunsku i izvanučioničnu ustanovu te kroz izvannastavne aktivnosti. Godišnji plan i program te Školski kurikulum u cijelosti je ostvaren.

U školskoj godini 2022. /2023. nastava je počela 04. rujna 2022. godine, a završila je 21. lipnja 2023. godine.

Učenici su imali jesenski, zimski, proljetni i ljetni odmor sukladno Kalendaru rada za šk.god. 2022./2023. godinu.

Nastavna i školska godina su uspješno odrađene, uz veliki angažman svih učitelja i djelatnika škole, učenika i njihovih roditelja.

Sve aktivnosti planirane GPiP škole i Školskim kurikulumom uspješno su realizirane na zadovoljstvo učenika, učitelja i roditelja.

**2.3. Rad i postignuća u redovitoj i izbornoj nastavi**

Rad u školi odvija se kroz redovitu nastavu, izbornu nastavu, izvannastavne aktivnosti i različite projekte.

U ovoj kalendarskoj godini OŠ Finida provodila je brojne aktivnosti i projekte.

Izborna nastava organizirana je iz Informatike (7. i 8. razred), Vjeronauka – katoličkog i islamskog, Talijanskog i Njemačkog jezika.

Izvannastavne aktivnosti u školi su sljedeće: Kreativna radionica, Društvena grupa „Igrajmo se zajedno“, Humane vrednote, Literarna skupina, Glazbeno-scenska skupina, Paths program – rastem, Planinarska skupina, Likovna grupa, Orkestar, Zbor, Lutkarska radionica, Robotika, Modelarska grupa, Mali prirodnjaci, Povijesna grupa, Gimnastika, Sportovi s loptom, Atletika, Šah, Sudoku, Kulturno umjetnička družina, Dramska skupina, Scensko recitatorska grupa, Vjeronaučna skupina, Novinarska grupa, Literarna skupina, Mali folklor, Jezične grupe (talijanski i njemački), Klub mladih tehničara, Foto sekcija, Čitalački klub, Sportski ples i Plesni fitness.

Dodatna i dopunska nastava organizirana je iz svih predmeta.

Projekti u kojima je škola sudjelovala su sljedeći: Put knjige, Susreti s piscima, Marijini obroci, Europski dan jezika, Zavičajnost u nastavi, Fotografski natječaji, Modelarstvo, Znanost i mir, Sigurno u prometu, Skupljanje starih baterija, Večer matematike, Naše stare užance, Čestitka za mještane, razmjena učenika sa školom iz Francuske, Očuvanje baštine i tradicijskih igara, Erasmus projekt kao partneri školi iz Zagreba, Innolab projekt za poticanje darovitih učenika.

Učenici su sudjelovali na školskim i županijskim natjecanjima u okviru Pokreta „Znanost mladima“ iz svih predmeta, kao i na sportskim natjecanjima u organizaciji MZO-a i AZOO-e, a iz Talijanskog jezika, Informatike te sportskim natjecanjima sudjelovali su i na državnim natjecanjima te ostvarili vrlo zapažene rezultate o čemu smo redovito izvještavali na stranicama naše škole i u medijima, a za što smo dobili brojna priznanja i nagrade te pohvale kao jedna od najuspješnijih osnovnih škola u Istri kao i u Republici Hrvatskoj po broju osvojenih nagrada i broju sudionika na svim natjecanjima. Naši učenici također su sudjelovali na Međunarodnim natjecanju iz Matematike – „Klokan bez granica“, na Međunarodnom natjecanju „Dabar“ iz Informatike, na Međunarodnom natjecanju „Hypo“ iz engleskog jezika te na natjecanjima iz robotike kao i na Festivalu matematike. Na svim ovim natjecanjima vrlo uspješno su predstavljali svoju školu i grad te ostvarili zavidne rezultate na ponos svima nama.

**2.4. Kulturna i javna djelatnost škole**

Cilj kulturne i javne djelatnosti škole je svakako poticanje i obogaćivanje životnog iskustva učenika i prihvaćanje novih društveno-kulturnih vrijednosti, ali i očuvanje kulturno povijesne baštine i tradicije.

Kulturna i javna djelatnost škole je u 2023. bila vrlo sadržajna. Godišnjim planom i programom kao i Školskim kurikulumom se puno toga planiralo i realiziralo kako je zamišljeno. Istaknula bih neke od provedenih aktivnosti:

- u školi je organizirana Večer matematike – rješavanje matematičkih zadataka zajedničkim snagama djece i roditelja



- u svrhu promocije zdrave prehrane održano je druženje uz kušanje raznih zdravih jela uz sudjelovanje učenika i predstavnika roditelja te osnivača i medija. Puno dobrih recepata ubacili smo u naš školski meni i uspješno su prihvaćeni među učenicima.

 - U svim prvim razredima održano je predavanje na temu važnosti tjelesne aktivnosti.

- Sudjelovali smo u projektu „Tjedan zdravog doručka“

- Sudjelovali smo u humanitarnoj akciji „Srce Finide“ gdje smo ostvarili uspješnu suradnju s dječjim domom Ruža Petrović i svakom djetetu doniramo vlastitu tortu za rođendan kroz cijelu godinu (što im inače nažalost nije omogućeno), a jednokratno je svaki štićenik doma dobio poklon bon. Zahvaljujem našim roditeljima na podršci i entuzijazmu u provođenju planiranih aktivnosti.

- Održali smo humanitarni Božićni sajam

- U mjesecu rujnu sudjelovali smo u humanitarnoj šetnji Parenzanom



- učenici osmih razreda posjetili su Sajam obrtničkih zanimanja u Pazinu te obje srednje škole u Poreču kako bi im se olakšalo prilikom odlučivanja u koju srednju školu se žele upisati

- s velikim zadovoljstvom ugostili smo književnicu *Bojanu Meandžiju* i istarskog pjesnika koji piše na čakavskom narječju Tomislava Milohanića te književnicu za djecu Sanju Polak. U goste nam je ponovno došao i Aleksandar Bančić koji nam je pričao stare priče istarskog zavičaja i od kojeg su djeca puno naučila i s veseljem slušala o vrijednosti naše kulturno-povijesne baštine. Ugostili smo i našeg poznatog meteorologa Zorana Vakulu koji je na duhovit i zabavan način djeci približio svoj rad.

- u školi je održan *Školski medni dan* za učenike 1. razreda kada je učenicima podijeljen promotivni materijal na temu važnosti konzumiranja meda.

- Škola je sudjelovala u projektu Zavičajnosti po nazivom „La mula de Parenzo“

- Obilježen je Europski dan jezika

- U PŠ Nova Vas učenici su od mještana sakupljali vrijedne informacije o običajima kroz projekt „Naše stare užance i isti predstavili na završnoj priredbi.

- Sudjelovali smo u manifestaciji „Hodajmo mi za zdravlje svi“ i Pješačili do uvale Sv. Martin

- obilježen je i Dječji tjedan brojnim radionicama i aktivnostima kroz literarni, plesni, likovni, glazbeni i scenski izričaj, a za svu djecu je u školskoj dvorani još jednom organizirana predstava u izvedbi Luke Vidovića „Četiri čarobne riječi“ kao i plesni mjuzikl „Zelena priča“ za učenike nižih razreda matične i područne škole

* Ostvarena je suradnja s gradskim Crvenim križem
* Suradnja s Policijskom postajom Poreč kroz niz preventivnih projekata
* Uspješno sudjelujemo u projektu sakupljanja starih baterija
* Izvrsno surađujemo sa Zdravim gradom u brojnim projektima
* Ostvarujemo uspješnu suradnju sa Sportskom zajednicom Grada Poreča u sportskim aktivnostima
* Pješačenjem do zdravlja – šetnja Parenzanom do Baredina (u listopadu 2023.)
* Održane su i sve planirane terenske nastave, ekskurzije, izvanučionična nastava, posjeti kazalištu, knjižnici, boravak u školi u prirodi, posjeti.
* Ostvarene su sve aktivnosti planirane Školskim preventivnim programom
* U suradnji s roditeljima pokrenuli smo niz humanitarnih akcija pod nazivom „Djeca Finide za djecu koja trebaju našu pomoć“ i „Srce Finide“
* Grupa učenika osmih razreda s 4 učitelja naše škole sudjelovala je u projektu razmjene učenika. U sklopu projekta, u rujnu 2022., gostovali smo u gradiću Hourtin u blizini Bordeauxa (Francuska), a naši francuski prijatelji došli su nam u uzvratni posjet u svibnju 2023. Bilo je to odlično iskustvo za svih, učenici i učitelji koji su sudjelovali u projektu iznimno su zadovoljni ostvarenom suradnjom, ostvareni su svi ciljevi i ishodi, a najvažnije od svega, djeca su bogatija za prekrasno životno iskustvo.

**2.5. Zdravstvena, socijalna i ekološka zaštita učenika**

Nositelj aktivnosti je školska ambulanta u suradnji s učiteljima i stručnim suradnicima.

Cijepljenje protiv DI-TE pro adultis i POLIO ( I. i VIII. r), cijepljenje – Hepatitis B (prva i druga doza) za učenike VI.r., Sistematski pregledi za V.razrede, Sistematski pregledi u svrhu profesionalne orijentacije za osme razrede, Deformacija kralježnice i tjelesna visina (VI. r.), Kontrola sluha (VII. r.), Sistematski pregled – upis u I. razred.

Održana su i predavanja na različite teme:

Higijena menstruacije/Pubertet (V.razred); Profesionalna orijentacija; Adolescencija (VII. r.); Važnost zdrave prehrane; Osnove pružanja prve pomoći (VII.)

Tijekom 2023. godine svi učenici su imali mogućnost prehrane u školskoj kuhinji. Učenici su imali marendu nakon 2. i 3. školskog sata, a ručak za učenike bio je u 13 sati.

Školski preventivni program temeljen je na činjenici da učenici trebaju preuzimati odgovornost za vlastito zdravlje, kako mentalno tako i fizičko kao i za i vlastito ponašanje, naravno uz pomoć učitelja, stručne službe i svih dionika odgojno-obrazovnog sustava. Sadržaj rada radionica s učenicima te preventivni odgojno-obrazovni program temeljio se na višedimenzionalnom modelu zdravlja koji uključuje područje tjelesnog, emocionalnog, mentalnog, socijalnog, osobnog i duhovnog, socijalizaciji, jačanju samokontrole, samopouzdanja i razvijanju pozitivne slike o sebi. Program je proveden kroz niz radionica, a neke od njih su:

* Uvažavamo različitosti
* Nasilje na Internetu i kako ga prepoznati i spriječiti
* Socijalne vještine i razvoj empatije
* Zajedno protiv ovisnosti
* Kako učiti
* Profesionalna orijentacija
* Zdrave prehrambene navike
* Sigurnosni kodovi na vodi
* Kratki tečaj prve pomoći
* Imam stav

 U radu s roditeljima naglasak je bio na važnosti obitelji u dječjem životu, a roditelje se pokušalo motivirati uključujući ih u tematska predavanja stručnjaka organiziranih od strane Povjerenstva Zajedno protiv ovisnosti i Zdravog Grada Poreč te radionicama organiziranim od strane stručne službe Škole. Redovito su se održavali roditeljski sastanci, 3 puta u godini „Otvoreni sat“ za roditelje te individualne informacije i savjetovanja gdje su roditelji mogli dobiti potrebne informacije od razrednika, učitelja i stručnih suradnika.

**2.6. Stručno usavršavanje**

Od rujna do kraja 2023. godine, učitelji, stručni suradnici i ravnateljica redovito su se usavršavali na stručnim skupovima u organizaciji MZO-a i Agencije za odgoj i obrazovanje. Svi učitelji i stručni suradnici stručno su se usavršavali i na Županijskim stručnim vijećima.

**2.7. Rad stručnih organa i organa upravljanja**

Rad svih stručnih organa, stručnih suradnika te organa upravljanja razrađen je u Godišnjem planu i programu škole, a održavao se tijekom godine prema planiranom kalendaru rada. Suradnja između svih organa je bila vrlo uspješna i nije bilo nikakvih poteškoća. Svi planirani sadržaji su se kontinuirano realizirali.

Sve sjednice su redovito održavane i uredno su vođeni zapisnici o radu svih tijela.

Školski odbor je tijelo koje upravlja radom škole i u OŠ Finida konstituiran je prvi put 19. rujna 2018. godine. U 2023. godini Školski odbor održao je 10 sjednica. Školski odbor broji 7 članova, a radio je u sljedećem sastavu:

* predstavnici Učiteljskog vijeća: Nataša Bayer i Martin Šuran
* predstavnik Vijeća roditelja: Sendi Šalić
* predstavnik zaposlenika: Maurizio Zennaro
* predstavnici Osnivača: Nataša Basanić Čuš, Lea Štifanić i Nensi Beato Baturić

**2.8.** **Prijedlog mjera za održavanje adekvatnih uvjeta rada**

**i mjera za unapređivanje odgojno-obrazovnog rada**

Osnovna škola Finida je tijekom svojih godine rada uspješno provodila sve svoje aktivnosti planirane Školskim kurikulumom i uspješno se, kao nova ustanova, pozicionirala na gradskoj i županijskoj razini među drugim osnovnoškolskim ustanovama. Za uspješno izvođenje nastave i ostalih oblika aktivnosti na početku školske godine planiran je rad Škole u suradnji ravnateljice sa svim učiteljima i stručnim suradnicim kao i administrativno-tehničkim osobljem.

Posebnu pažnju treba i dalje usmjeravati ka novim oblicima i metodama rada te pratiti postignuća darovitih učenika koji su uključeni u dodatnu nastavu ili slobodne aktivnosti te ih poticati na natjecanja i ostvarivanje što boljih rezultata. I nadalje treba redovito planirati stručna usavršavanja učitelja i stručnih suradnika i izvan Kataloga stručnih skupova koje propisuje AZOO.

Materijalni uvjeti za rad u matičnoj zgradi su odlični, u skladu s najnovijim standardima, sve učionice imaju pametne ploče i prijenosna računala, klimatiziran je sav prostor škole, informatičke učionice opremljene su s 32 računala i 25 prijenosnih računala koja učenici svakodnevno koriste u redovnom i izbornom radu.

Svi učitelji i stručni suradnici imaju svoje kabinete za rad i pripremu za nastavu. Školska knjižnica je vrlo dobro opremljena knjižnim fondom kao i suvremenom tehnologijom.

Kao što je ranije navedeno, jako nam je važno i u Područnoj školi Nova Vas postići slične uvjete rada učenika i učitelja u čemu sve više napredujemo i u tom smjeru u dogovoru s našim Osnivačem planiramo daljnje stvaranje još boljih materijalnih uvjeta rada i na taj način podižemo kvalitetu rada boravka u ustanovi. Nadalje, cilj nam je još jače raditi na osnaživanju Učiteljskog vijeća i održavanju visokog podržavajućeg i poticajnog okruženja za rad, kvalitetnoj suradnji roditelja i škole, škole i lokalne zajednice kao i što više uključivati roditelje u aktivnosti škole. Vjerujem da smo na odličnom putu o čemu svjedoče svi oni koji dođu u našu školu, kako učenici, roditelji, gosti i posjetioci, a sve na naše veliko zadovoljstvo. Vjerujem da naša djela puno govore, a zajednički cilj je i dalje napredovati i razvijati se.

Uspjeli smo prevladati sve prepreke i izazove u radu te uz suradnju svih dionika odgojno-obrazivnog procesa, zajedničkim snagama uspješno stigli do kraja.

Koristim i ovu priliku da zahvalim svim učiteljima, roditeljima, svim djelatnicima škole, a najviše našim učenicima zbog kojih smo svi mi tu, na strpljenju, razumijevanju, hrabrosti i podršci!

**3. IZVJEŠĆE O POSLOVANJU**

**3.1. Prihodi i rashodi**

**3.1.1. Prihodi i primitci**

Ustanova je tijekom 2023. ostvarila 4.642.099,58 eura prihoda i primitaka.

**Prihodi se sastoje od:**

1. Sredstava iz državnog proračuna, tj. od MZO-a, uvećana za sredstva po minimalnom standardu (decentralizirana sredstva)
2. Prihodi od proračuna Grada Poreča
3. Prihodi za posebne namjene – sufinanciranje cijene usluge, participacije te produženog boravka
4. Prihodi iz županijskog proračuna
5. Pomoći temeljem prijenosa EU sredstava za proračunske korisnike
6. Donacija za proračunske korisnike
7. Sredstva HZZ-a
8. Vlastitih prihoda

Sredstva MZO-a utrošena su u cijelosti za plaće i putne troškove djelatnika, te za ostale rashode za zaposlene u iznosu od 1.555.773,35 eura.

Decentralizirana sredstva utrošena su za pokriće materijalnih rashoda u iznosu od 92.074,00 eura**,** kao i za nabavu nefinancijske imovine u iznosu od 28.544 eura.

Sredstva gradskog proračuna Grada Poreča iznose 298.138,50 eura i utrošena su za plaće i materijalne troškove za redoviti program odgoja i obrazovanja, produženi boravak učenika i za ostale programe.

Sredstva sufinanciranja učenika u iznosu 80.994,69 eura utrošena su za plaće učitelja produženog boravka i za materijalne rashode, prehranu učenika, kao i nabavu udžbenika od naplaćenih šteta i popravak tableta za nastala slučajna oštećenja.

Sredstva iz županijskog proračuna u iznosu 1.146,38 eu utrošena su za realizaciju projekta Zavičajna nastava i prijevoz na županijska natjecanja.

Za potrebe plaća pomoćnika u nastavi zaposlenih po projektu “PUNa torba zajedništva” utrošeno je 49.215,68 eu i to iz izvora pomoći temeljem prijenosa EU sredstava za proračunske korisnike.

Vlastiti prihodi su od najma sportske dvorane u sportske namjene i iznosili su 19.609,25 eura i utrošeni su na sudjelovanje učenika na Novigradskom proljeću, nabavu namještaja, opremanje učenika trenirkama sa logom škole za sudjelovanje na sportskim natjecanjima.

Donacije su iznosile 1.098,74 eu i utrošene su na nabavu glazbene opreme.

**3.1.2. Rashodi i izdatci**

Rashodi su ostvareni u iznosu od 860.785,83 eura. Najveću stavku u rashodima čine izdaci za zaposlene (bruto plaće, doprinosi na plaće i ostali rashodi za zaposlene)

**3.1.3. Prihodi i rashodi po programima**

**Programi:**

1. ODGOJNO-OBRAZOVNO, ADMINISTRATIVNO I TEHNIČKO OSOBLJE

Sredstva su utrošena za materijalne i financijske rashode vezane uz poslovanje ustanove, a najvećim dijelom za prijevoz učenika i energiju, službena putovanja, stručna usavršavanja, tekuće i investicijsko održavanje, uredski materijal, usluge telefona, pošte, prijevoza, računalne i komunalne rashode. Financirana su iz sredstava državnog proračuna po minimalnom standardu u iznosu od 1.555.773,35 eu.

1. PRODUŽENI BORAVAK

Navedeni program financira se iz proračuna Grada Poreča i sufinanciranjem roditelja učenika u ukupnom iznosu od 137.930,77. Rashodi se odnose na plaće zaposlenih u produženom boravku.

1. RAD S NADARENIM UČENICIMA

Škola potiče rad nadarenih učenika te se omogućuje sudjelovanje na Novigradskom proljeću, Maloj glagoljskoj akademiji i Ljetnoj školi Matematike u Roču, Festivalu Matematike, Atom ligi i plaćena je kotizacija i smještaj učenicima u iznosu od 1.683,44 eu.

1. IZBORNI I DODATNI PROGRAMI

Škola je bila uključena u županijske aktivnosti Robotike, Informatike,Modelarske lige (područje tehničke kulture), te na Festivalu matematike u organizaciji MDI. Velikim dijelom su sredstva utrošena na prijevoz učenika na natjecanja te planinarske izlete u sklopu izvannastavnih aktivnosti. Sredstva za realizaciju programa financirana su iz proračuna grada Poreča i Istarske županije u ukupnom iznosu od 1.973,98 eu.

1. PROGRAM IZVANNASTAVNE AKTIVNOSTI

Učenicima je omogućeno sudjelovanje i natjecanje iz svih nastavnih predmeta te sportska natjecanja kao i međunarodno natjecanje iz engleskog jezika HIPPO, međunarodno natjecanje iz matematike (Klokan), Informatike (Dabar), odlazak planinarske grupe na izlete, razne aktivnosti u okviru rada kujižnice, lutkari, čitalačke skupine, te su sredstva utrošena u te namjene i to iz županijskog proračuna. Utrošeno je 1.077,33 eu.

1. SUFINANCIRANJE UČENIKA ZA PREHRANU, IZLETE I DRUGE PROGRAME

Navedeni program u cijelosti je financiran participacijom roditelja učenika, državnog proračuna (za prehranu učenika i higijenske potrepštine) i vlastitih izvora, a iznosi 180.731,15 eu. Rashode najvećim dijelom čine materijalni rashodi, odnosno financiranje školske kuhinje, nabava sredstava za čišćenje i električne energije.

1. OBJEKTI ŠKOLSKIH ZGRADA I ŠIRE JAVNE POTREBE

Navedeni program financiran je sredstvima iz proračuna Grada Poreča u iznosu od 189.062,45 eu. Sredstva su najvećim dijelom utrošena za rashode za energiju, za sredstva za čišćenje škola i dvorane, usluge tekućeg i investicijskog održavanja, komunalne usluge, rad školskog odbora i za premije osiguranja.

1. ŠKOLSKO SPORTSKO DRUŠTVO

Tijekom 2023. su utrošena sredstva iz vlastitih izvora škole, gradskog, županijskog i državnog proračuna u iznosu 3.925,61 eu i to za prijevoz učenika svih razreda na sportska natjecanja, tisak za sportske majice te nabavu trenerki za državno natjecanje.

1. STRUČNA ŽUPANIJSKA VIJEĆA

Utrošeno je 35,87 eura za službeni put voditeljice ŽSV razredne nastave.

1. MENTORSTVO

Utrošeno je tijekom 2023. 243,68 eura za isplatu nagrade učiteljima mentorima iz izvora državni proračun

1. ZAVIČAJNA NASTAVA

Navedeni program u cijelosti je financiran od strane Istarske Županije za realizaciju projekta Zavičajna nastava, a u ukupnom iznosu od 400 eu za prijevoz učenika.

1. DRŽAVNA NATJECANJA

Utrošeno je 171,28 eura za uredske potrepštine dobivene od državnog proračuna

1. NABAVA OPREME – MINIMALNI STANDARD

Navedeni program financiran je sredstvima iz državnog proračuna, putem decentraliziranih sredstava, u iznosu od 28.544 eu, a utrošena su za nabavu prijenosnih računala, uredskog namještaja, opreme za fiziku, hladnjaka, stednjaka i rashladnog ormara za kuhinju, profesionalnog stroja za pasiranje i obradu namirnica, motorne pile i brusilice za rad kućnih majstora i knjiga u knjižnici.

1. NABAVA OPREME ZA ŠKOLU IZNAD MINIMALNOG STANDARDA

Programom je finanancirana nabava uredskog namještaja iz vlastitih izvora škole i knjiga iz državnog standarda za opremanje knjižnice.

1. NABAVA UDŽBENIKA

Nabavljeni su udžbenici od naplaćenih šteta od roditelja, kao i udžbenici preko državnog proračuna. Međutim kako su sredstva državnog proračuna doznačena koncem prosinca 2023. nisu stigli biti plaćeni do kraja godine, pa su sredstva prenešena u 2024. kada su i plaćeni računi.

1. POMOĆNICI U NASTAVI – PROJEKT “PUNa torba zajedništva”

Od rujna 2023. sredstva su realizirana za plaće i putne troškove pomoćnika u nastavi za djecu s poteškoćama, u iznosu od 49.215,68 eu. Financiraju se iz EU projekta koji vodi Grad Poreč.

U Poreču, 27.6 2024.

KLASA: 400-04/24-01-01

URBROJ: 2167/01-55-67-24-1

Ravnateljica:

Anita Sijerković-Radin, prof.

MP

